
J e g y z ő k ö n y v

Készült a Bácsalmás Város Önkormányzata Képviselő-testületének 2013. május 30-án, 16.00 órai kezdettel, Bácsalmáson, a városháza dísztermében megtartott közmeghallgatásán. 

Jelen vannak:

Németh Balázs polgármester, Tóth Árpád alpolgármester, dr. Bakó Mária Lujza, Farkas Zoltán (később érkezett), Nagy Gábor és dr. Tanács Róbert képviselők (6);

Patocskai Ibolya jegyző, Mészáros Gabriella aljegyző, Farkas Zoltánné szociális, egészségügyi és családvédelmi osztályvezető, Tóth Attila, ivóvíz- és hulladékgazdálkodási megbízott témafelelős, Barta Tiborné Gáll Ágnes, a Bácsalmási Önkormányzati Közszolgáltatási Közhasznú Nonprofit Kft. (a továbbiakban: BÖKK Nkft.) ügyvezetője, Nagyfejeőné Bédits Zsuzsanna, az Alapszolgáltatási Központ képviseletében, Bilinovics Ferenc rendőr őrnagy, a Bácsalmási Rendőrőrs őrsparancsnoka, Szommer Károly, a Bácsalmási Járási Hivatal vezetője, Pesti Jenő, a TŰZKER IMP Tüzeléstechnikai Szolgáltató és Kereskedelmi Bt. ügyvezetője, Boros István, a Kapos Hidro Kft., mint szennyvíz-beruházási projektmenedzsment részéről, Juhász Jenő, a Petőfi Népe tudósítója, Mészáros Istvánné, a Civil Kerekasztal delegáltja, valamint 5 helyi lakos (17);

Jegyzőkönyvvezető: Zobokiné Bite Gyöngyi testületi ügyintéző;

Nem jelezte távolmaradását: Bailo Amadou, Krizsán Mihály és Turcsányi Csaba képviselő (3). 

Németh Balázs polgármester a közmeghallgatáson megjelenteket köszöntve az ülést megnyitja. Megállapítja a határozatképességet, mert a megválasztott 9 főből 5 fő jelen van (56 %). Jegyzőkönyv-hitelesítőknek Nagy Gábor és dr. Tanács Róbert képviselőket javasolja kijelölni.
A képviselő-testület egyhangúlag (5 igen szavazattal) az alábbi határozatot hozza:

160/2013. (V. 30.) Bácsalmás v. öh.

Jegyzőkönyv-hitelesítők

kijelölése 
Határozat
Bácsalmás Város Önkormányzatának Képviselő-testülete Nagy Gábor és dr. Tanács Róbert képviselőket jelöli ki jegyzőkönyv-hitelesítőknek.

Németh Balázs polgármester a meghívó szerinti napirend elfogadását javasolja, majd a javaslatát – más indítvány nem lévén – szavazásra bocsátja.
A képviselő-testület egyhangúlag (5 igen szavazattal) az alábbi határozatot hozza:

161/2013. (V. 30.) Bácsalmás v. öh.

Napirend megállapítása 
Határozat
I.
Bácsalmás Város Önkormányzatának Képviselő-testülete (a továbbiakban: Képviselő-testület) a 2013. május 30-i közmeghallgatásán az alábbi napirendi pontokat tárgyalja meg:

1.
Tájékoztató a Kistérségi székhely integrált fejlesztése – Tudás és Információs Központ pályázat megvalósításáról
2.
Tájékoztató a szennyvízcsatornázásról
3.
Tájékoztató az elmúlt időszak legfontosabb döntéseiről, az elnyert pályázatokról, az önkormányzat jelentősebb célkitűzéseiről

4.
Lakossági közérdekű kérdések és javaslatok meghallgatása, megvitatása

II.
Jelen határozat normatív határozat.

A határozatról értesül:

- kivonattal:
1. Németh Balázs polgármester



2. Patocskai Ibolya jegyző, általa az osztályvezetők

1. napirendi pont
Tájékoztató a Kistérségi székhely integrált fejlesztése – Tudás és Információs Központ pályázat megvalósításáról

(A tájékoztató a jegyzőkönyv melléklete.)

Németh Balázs polgármester elmondja, hogy a pályázat gerincét a művelődés ház felújítása adja, emellett az önkormányzati hivatal és a művelődési ház előtti zöldfelület megújítására, a piac területének burkolatcseréjére, térfigyelő kamerák kihelyezésére is sok kerül e projekt megvalósításával. Részletesen ismerteti a tájékoztatóban foglaltakat. 
Kérdezi, hogy van-e kérdés a tájékoztatóval kapcsolatosan, és mivel nincs, kijelenti, hogy a 4. napirendi pont keretében is lesz lehetőség kérdésfeltevésre.

2. napirendi pont

Tájékoztató a szennyvízcsatornázásról

(A tájékoztató a jegyzőkönyv melléklete.)

Németh Balázs polgármester tájékoztatást nyújt Bácsalmás város szennyvíz-csatornázási beruházásának állásáról, majd kérdezi, hogy van-e kérdés a tájékoztatóval kapcsolatosan, és mivel nincs, kijelenti, hogy a 4. napirendi pont keretében is lesz lehetőség kérdésfeltevésre.
Farkas Zoltán képviselő 16 óra 17 perckor csatlakozik a jelenlévőkhöz.

3. napirendi pont

Tájékoztató az elmúlt időszak legfontosabb döntéseiről, az elnyert pályázatokról, az önkormányzat jelentősebb célkitűzéseiről
(Szóbeli.)
Németh Balázs polgármester tájékoztatásul elmondja, hogy 

· 2013. március 1-jétől elindult a 4 települést (Bácsalmás, Bácsszőlős, Csikéria, Mátételke) tömörítő közös önkormányzati hivatal, amelynek vezetőjét, Patocskai Ibolyát bemutatja, és elmondja róla, hogy korábban Csikéria-Bácsszőlős körjegyzője volt. A közös önkormányzati hivatal aljegyzőjévé Mészáros Gabriellát nevezte ki, akit szintén bemutat;
· 2013. január 1-jétől megalakult a járási hivatal Szommer Károly vezetésével, és a járási tankerület Pálmai Zoltán vezetésével. A járási hivatal a városháza alsó szintjén helyezkedik el, hamarosan a kormányablak is ebbe az épületbe költözik;
· módosult a képviselő-testület összetétele, Pálmai Zoltán és Bánfi Attila lemondott a képviselői mandátumáról, mivel kormánytisztviselők lettek, a képviselő-testület Farkas Zoltánnal és Krizsán Mihállyal egészült ki;
· az önkormányzat csatlakozott a Bursa Hungarica Felsőoktatási Önkormányzati Ösztöndíjrendszer 2013. évi fordulójához, a képviselő-testület 1,5 M Ft önerőt biztosított a felsőoktatásban résztvevők pályázataihoz;
· a Bácsalmás Kistérségi Többcélú Társulás volt a pályázója a jelenleg zajló, közel 130 M Ft-os, kompetencia alapú oktatás bevezetését támogató, iskolákat és óvodákat érintő projektnek, a kistérség időközben társulási együttműködéssé alakult át, az óvodák önkormányzati feladatkörben maradtak, míg az iskolák fenntartása a tankerülethez került;
· büszkék a mezőgazdasági vonalukra, a szociális szövetkezet megalakítás alatt áll, a START-munka programban 2012-ben több mint 200 M Ft-ot hoztak a településre, és 327 munkaszerződést kötöttek (volt, akivel kétszer kötődött szerződés), az idei évben is 200 M Ft-ot nyert a település, jelenleg kb. 180-an dolgoznak a közfoglalkoztatásban;
· igyekeznek mind a civilek, mind a vállalkozók felé fordulni, minden hónap első keddjén, du. 3 órára e terembe várják a civil szervezetek, alapítványok, egyesületek képviselőit, részint beszélgetés szokott kialakulni, részint pedig az aktuális pályázati, támogatási lehetőségekről szoktak összefoglalót adni;

· a vállalkozókkal is tartják a kapcsolatot, a képviselő-testület kezdeményezésére spontán is megszólítanak vállalkozókat, az érdeklődés felkeltése megtörtént;

· ma reggeltől lehet beadni az új LEADER pályázatokat. Néhány évvel ezelőtt még nem tudták kihasználni a 350 M Ft-os keretet, jelenleg az 500 M Ft-os keret reggel 8 és 9 óra között kimerült. Jánoshalmán, Baján és Bácsalmáson van irodájuk, a pályázat kétfordulós, először a projektötletet kell beadni, amelynek a bírálata a következő hét csütörtökén fog megtörténni. Aki hétfő estig beadja az adatlapot, az egyenlő elbírálás alá esik;
· kisebb-nagyobb pályázatokat is igyekeznek beadni, a Rákóczi-mellszobor avatása remélhetőleg szeptember közepén megtörténik;
· az ivóvízminőség-javító projekt nagy volumenű, többmilliárdos, több település összefogásával koordinálódik; az arzénmentesítés 4 M Ft-os BM-forrásból átmenetileg megoldódott;

· vannak a települést érintő, de nem önkormányzati pályázatok is, a Szt. János utca útfelújítására nem tudnak pályázni országos közútról lévén szó; a Bácsalmás-Bácsbokod közötti út és Bácsbokod-Baja között egy 4 km-es útszakasz megújult, emellett elkészültek a tervei az 5513-as útnak és az 55-ös út Mórahalomtól Bajáig terjedő szakaszának, a kivitelezésről nincsenek információi;
· 3 M Ft-ot biztosított a képviselő-testület a gr. Teleki J. u. 12. szám alatti ingatlanban fogorvosi rendelő kialakítására, dr. Turai Zoltán egyelőre a szakrendelő épületében rendel, de júliustól-augusztustól az újonnan kialakított rendelőben fogja ellátni a betegeit;
· döntést kellett hoznia a képviselő-testületnek, hogy a szakrendelést állami fenntartásba adja-e, a testület úgy határozott, hogy saját fenntartásban marad a bácsalmási szakrendelő;
· a tűzoltás állami feladat, ennek ellenére Bácsalmáson önkormányzati tűzoltóság működik, a fenntartásukhoz évi 30 M Ft-ot az állam, 14 M Ft-ot a vonulási körzethez tartozó önkormányzatok biztosítanak, ebből Bácsalmás 5-6 M Ft-ot finanszíroz. Január 1-je óta feladatalapú finanszírozás van, és mivel a tűzoltás nem önkormányzati feladat, normatívát sem kapnak rá. Baján és Kiskunhalason 100 %-osan támogatott a tűzoltóság, Jánoshalmán és Bácsalmáson nem;
· az előző évben − hátrányos helyzetű település lévén − több mint 60 M Ft-os ÖNHIKI támogatást kaptak;

· év elején dőlt el, hogy az önkormányzatuk adósságállományának 70 %-át, 570,5 M Ft-ot az állam átvállal;

· a napokban fogja az ingatlanszakértő felbecsülni a PPP-konstrukciós tanuszodát, bíznak a konszolidációjában, mert az évi 40 M Ft-os kiadás túlságosan nagy terhet jelent az önkormányzatnak, arra törekszenek, hogy a lakosság ne vegyen észre ebből semmit.
Mivel nincs kérdés a tájékoztatóhoz, kijelenti, hogy a 4. napirendi pont keretében lehetőség lesz kérdésfeltevésre.
4. napirendi pont

Lakossági közérdekű kérdések és javaslatok meghallgatása, megvitatása

Németh Balázs polgármester várja a lakossági elképzeléseket, kérdéseket, észrevételeket. Tájékoztatásul elmondja, hogy a talajterhelési díj amellett, hogy 120 Ft/m3 díjról 1200 Ft/m3 díjra emelkedett, a kerületi szorzó is 1,5-szeresére nőtt, ez már gyakorlatilag kezelhetetlen. Jogszabály szerint annak kell talajterhelési díjat fizetni, akinek műszakilag elérhető a csatornagerinc, de nem köt rá. Nem tudja, az műszaki elérhetőséget jelent-e, ha a gerincvezeték az út másik oldalán fut, és át kell fúrni alatta a megközelítéshez. A Petőfi Népében a szikkasztással kapcsolatban megjelent cikk is fogódzkodót adhat, utánajárnak e kérdésnek. Ha e két próbálkozás kudarcba fullad, és be kell fizetni a talajterhelési díjat, akkor terveik szerint – testületi döntés alapján – a befizetett összeget lakossági hozzájárulás mellett visszaforgatnák a szennyvízbekötések megvalósítására. 
Bizánc Lajosné helyi lakos kér szót, és elmondja, az interneten látott egy Kecskeméttel kapcsolatos cikket, miszerint mentesülnek a díjfizetés alól azok, akik 2012. február 1-jét követően rákötöttek, vagy legkésőbb ez év december 31-ig rákötnek a szennyvízhálózatra. 

Németh Balázs polgármester szerint ez nagyon jó hír, mert a képviselő-testületet a segítségtől csak a jogszabályoknak való megfelelés tartotta vissza, utánajárnak e kérdésnek, a segítő szándék megvan.
Juhász Jenő, a Petőfi Népe tudósítója felveti, hogy a szennyvízszippantási díjat január 1-jétől jelentősen, 18 %-kal megemelte a képviselő-testület. Akkor olyan ígéret hangzott el, hogy ha az államtól támogatást kapnak erre, akkor a díj csökkenni fog. Ez a mai napig nem történt meg. Minden hónapban szippantatnia kell, az előző évben 3840 Ft-ot, most 4540 Ft-ot fizet alkalmanként. A 18 %-os emelést nagyon soknak tartja. Kérdezi, hogy napirenden van-e ez a kérdés, hátrányos helyzetű település révén sokszor pályázati lehetőséggel él az önkormányzat.
Németh Balázs polgármester kijelenti, hogy a lakossági szennyvíz elszállításához minden évben kapnak állami támogatást, nem tudja, hogy most hogy áll ez az ügy, felkéri a közszolgáltatási kft. ügyvezetőjét válaszadásra. Hozzáteszi, hogy ha valaki gyűjti a számlákat, akkor visszamenőleg elszámolják a különbözetet. 
Barta Tiborné Gáll Ágnes, a BÖKK Nkft. ügyvezetője elmondja, hogy ha hivatalos értesítést kapnak arról, hogy ez a támogatás továbbra is fennáll, akkor a számlák ellenében az állami támogatást elszámolják, erről majd az önkormányzati hivatal gazdasági osztályával egyeztetni fog.
Németh Balázs polgármester megígéri, érdeklődni fognak arról, hogy mikorra várható a kiegészítő állami támogatás, amelynek megléte esetén a különbözetet visszajuttatják az érintetteknek. Hozzáteszi, hogy ha esetleg mégsem kapják meg az állami támogatást, akkor az önkormányzat nem tudja átvállalni a különbözetet. Több hozzászólás nem lévén megköszöni mindenkinek a munkáját, a megtisztelő figyelmet, és a közmeghallgatást 16 óra 42 perckor berekeszti.

K. m. f.


Németh Balázs
Patocskai Ibolya


polgármester
jegyző


Nagy Gábor
dr. Tanács Róbert


képviselők, jegyzőkönyv-hitelesítők

